Eduard (Ed) Jozef Antonie Marie Hoornik (9 Maart 1910, Den Haag – 1 Maart 1970, Amsterdam) was 'n Nederlandse digter wat tot die Amsterdamse skool behoort het. Aanvanklik was sy werk van 'n sosiaal-kritiese aard. Sy latere werk is sterk beïnvloed deur sy ervaring as oorlewende van die Dachau-konsentrasiekamp en bevat daarom dikwels as tema die konfrontasie met die dood. Naas gedigte het hy ook toneelstukke, romans en essays geskryf. Hoornik het in 1929 met sy joernalistieke loopbaan by die dagblad De Tijd begin. Hy was vanaf 1933 redakteur by die Algemeen Handelsblad. In 1934 het hy met Elisabeth Nussbaum getrou. Uit die huwelik is drie dogters gebore. Die egpaar het egter in 1957 geskei. Vanaf 1929 het Hoornik gedigte en verhale gepubliseer en in 1936 het sy eerste digbundel, Het Keerpunt, verskyn. Reeds voor die Tweede Wêreldoorlog het Hoornik gewaarsku teen die opkoms van die NSDAP, onder meer met die gedig Pogrom, met die slotreël "het is maar tien uur sporen naar Berlijn" (1939; Steenen). Hoornik het geweier om as literêre-resensent van Algemeen Handelsblad tydens die besettingstydperk sensuur toe te pas.